Am 1. Augschte 2012 het s Barlemänt vu Somalia ne neii Verfassig aagnuu. Mit ihre isch d Ibergangsregierig vu Somalia abglest un s isch azum erschte Mol wider e zmindescht formäll-normalisiert Staatsornig härgstellt wore. Somalia isch in e Bundesrepublik umgwandelt wore, doderby het mer no kaini Dailstaate bildet. No dr Verfassig hän di Abgordnete solle bstimme, wie vyl Dailstatte s soll gee. As erschte Bundesstaat isch im Augschte 2013 Jubaland im Rame vun eme Versehnigsabchuu vu dr Bundesregierig anerkännt wore. S bstoht us dr Regione Gedo, Jubbada Hoose un Jubbada Dhexe. Ai Johr speter isch e zweete Bundesstaat z Zäntralsomalia gschaffe wore, wu d Regione Mudug un Galguduud umfasse soll. Di de-facto-Regime vu dr Ahlu Sunna Waljama'a-Miliz, dr Galmudug un dr Himan & Heeb solle mitenander neii Strukture etabliere.